Ipakaammo ti Secretariat ti ALVIYA Literary Foundation nga agawaten kadagiti sarita paara iti Maikalima a Pasalip ALVIYA (2015). Naluktan ti pasalip idi Abril bayat ti Kombension Nasional ti GUMIL Filipinas. Esponsoran daytoy ni Alex V. Yadao, maysa a Patron ti Literatura Ilokana a tubo ti Libertad, Abulug, Cagayan ngem agdama nga agnanaed iti siudad ti New York iti Estados Unidos.
Daytoy a pasalip ket nairanta para iti itutulong iti panagrangpaya ken panangpasiken pay iti Literatura Ilocana a maysa kadagiti kangrunaan a panggep ti nasao a foundation. Imatonan daytoy ni Dr. Freddie Pa. Masuli ti Cagayan State University ken pakitinnulongan ti GUMIL Cagayan.
Dagitoy dagiti pagalagadan ti nasao a pasalip:
1. Daytoy ti maikalima ken maudi a pasalip para iti umuna a siklo ti Pasalip ALVIYA. Kalpasan daytoy, addanto Grand Finals a pagsasalipan dagiti amin a nangabak manipud umuna a pasalip agingga iti maikalima. Mapilinto ti maysa a Grand Winner para iti Umuna a Siklo. Agpatingga ti panagawat ti Secretariat kadagiti amin a maisalip a sarita inton Pebrero 29, 2016.
2. Silulukat ti pasalip kadagiti amin a mannurat nga Ilokano ken uray pay kadagiti saan nga Ilokano ngem makasurat iti pagsasao nga Ilokano.
3. Nawaya ti makisalip a mangpili iti ania man a tema a kayatna a suraten.
4. Agatiddog ti pakisalip iti 10-25 a panid iti short bond paper, nai-computer (agusar iti Times New Roman, Font Size 12) iti doble espasio ken addaan maysa a pulgada a margin iti amin nga igid ti bondpaper.
5. Maysa laeng a sarita ti mapalubosan nga isalip ti kada mannurat a makisalip.
6. Nasken a bukod a putar ti autor ti maisalip, saan pay a naipablaak iti ania man a magasin, ken saan a patarus manipud iti ania man a lengguahe.
7. Ti laeng parbo a nagan ti autor ti agparang iti manuskrito a maisalip. Mapakuyogan ketdi ti opisial nga entry iti maysa pay a dokumento a nakailanadan dagitoy: Paulo ti sarita, parbo ken pudno a nagan ken kabibiag ti autor agraman numero a pakakontakan kenkuana.
8. Ipatulod dagiti dua a dokumento (sarita ken ti impormasion maipanggep iti autor) babaen iti elektroniko a wagas (e-mail) iti daytoy nga e-mail account : freddie.padua.masuli@gmail.com.
9. Nasken a maipatulod iti secretariat dagiti dua a dokumento iti saan a naladladaw ngem alas-11:59 ti Pebrero 29, 2016 (oras iti Filipinas).
10. Ania man a pangngeddeng a mabukel dagiti hurado ket agtalinaed a kasta malaksid no maduktalan a nasalungasing ti Pagannurotan Bilang 6. Awananto metten ti autor iti gundaway ken pribelihio a sumalip pay kadagiti mapasungad a pasalip ti ALVIYA.
11. Makipagtagikua ti ALVIYA Literary Foundation dagiti mangabak a sarita nupay addaan latta iti karbengan ti author iti copyright daytoy. Maaddaan pay ti agpasalip iti karbengan a mangipablaak kadagitoy mangabak a sarita iti ania man a wagas a kayatna nga aramaten karamanen iti elektroniko ken tradisional a wagas ti panagipablaak.
12. Dagiti Gunggona : First Prize – P15,000.00; Second Prize – P10,000.00 ken Third Prize – P5,000.00 ken tallo a consolation prizes a sag-P2,000.00. Addanto met maited a sertipiko kadagiti amin a mangabak.
13. Maiwaragawag dagiti mangabak a sarita iti umuna a lawas ti Abril 2016. Mayawat dagiti premio kadagiti autor bayat ti GUMIL Filipinas National Convention inton Abril 22-24, 2016 idiay Luna, Apayao.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn